Derduisende vlugtelinge stroom na Turkye - Maroela Media
Ongeveer 13 000 mense is die afgelope paar dae oor die grens om ŉ heenkome in Turkye te soek. Mense vlug nadat die gevegte in die stad Tall Abjad toegeneem en die IS beheer oor die stad verkry het.
Die Turkse grenspersoneel was onder erge druk en het die mense probeer keer. Beheer oor wie oor die grens beweeg, is moeilik. Die Turkse grenspersoneel het waterkannone gebruik, maar met talle ontploffings reg agter die vlugtelinge in die oostelike deel van die stad waar gevegte tussen die Koerde en die IS woed, kon die Turkse grenspersoneel die massa mense nie terugdruk nie.
Die Koerde kon reeds beheer verkry oor die dorp Ort Suluk wat ŉ paar kilometer suidwes van Tall Abjad lê, maar die stryd om beheer oor Tall Abjad woed voort. Die IS beskou Tall Abjad as ŉ strategiese punt vir die oorgang van mense wat hulle by die IS wil aansluit.
Van die dringendste probleme onder vlugtelinge is ŉ gebrek aan drinkwater en die intense somerhitte. Blykbaar laat die Turkse owerheid die vlugtelinge tans toe om oor die grens te beweeg.
Zimbabwe doen weg met Zim-dollar
Foto’s: Talle gevaarlike diere ontsnap uit dieretuin weens vloede in Georgië